Exposició, conferència i música: pròxims actes en commemoració del VI centenari de la mort de sant Vicent
20 de abril de 2019

El 5 d’abril s’han complit sis-cents anys de la mort del dominic valencià Vicent Ferrer, canonitzat 36 anys després pel papa, també valencià, Calixt III.  Amb este motiu l’Associació de Sant Vicent Ferrer de l’Eliana està organitzant estos dies un ampli programa d’actes.

Dijous pròxim a les 19h està prevista la inauguració, al Centre Sociocultural, de l’exposició de la Real Acadèmia de Cultura Valenciana “Sant Vicent Ferrer: aproximació a la vida i obra del patró del Regne de València”. Estaran presents el capellà Antonio Vargas, l’alcalde Salva Torrent i el vicedegà de la RACV, José Francisco Ballester-Olmos.

L’exposició, que es podrà visitar fins al 14 de maig, recull a través de 42 panells divulgatius, la vida i obra del sant valencià i tracta vessants rellevants com la relació amb València, la seua família, la casa natalícia i els miracles.

En acabar la inauguració tindrà lloc una conferència a càrrec del professor Ballester-Olmos titulada “Aspectes poc sabuts d’un frare medieval conegut com mestre Vicent Ferrer”.

Dissabte 27 a les 11h, a instàncies de l’Associació, es col·locarà i beneirà una creu de maig en record a Sant Vicent a la plaça de l’església. Diumenge 28, a les 12, hi haurà una ofrena de flors en la parròquia, on se celebrarà una missa amb càntics i concert a càrrec del grup “Àurea Alba”, format per la mezzosoprano Silvia Ferri i la soprano Margarita Huch, acompanyades al piano per Mara Álvarez.

Al mes de maig continuaran les activitats incloent, entre altres i com ja s’ha fet tradició,  la representació d’un “Milacre” pels xiquets de la centenària Associació de Sant Vicent Ferrer-Altar de Russafa.

José Francisco Ballester-Olmos

Àurea Alba